L-159A počas letu
Kabína pilota lietadla L-159
Lietadlo L-159 vyzbrojené raketami Sidewinder
L-159B
**Aero L-159 ALCA** (**A**dvanced **L**ight **C**ombat **A**ircraft) je jednomiestne ľahké bojové lietadlo, určené primárne na podporu pozemných vojsk a sekundárne na prieskum. V obmedzenej miere je schopné viesť vzdušný boj proti vrtuľníkom, bezpilotným prostriedkom, ľahkým bojovým a transportným lietadlám. Dvojmiestne verzie L-159T1 a L-159B sú určené hlavne na výcvik pilotov, ale môžu byť použité aj na plnenie bojových úloh.

Vznik a vývoj
-------------

Pri vývoji lietadla vychádzali konštruktéri zo skúseností s predchádzajúcimi modelmi L-39 Albatros a L-39MS / L-59 Super albatros. Návrhové štúdie lietadla L-159 sa začali v roku 1992 a samotný vývoj bol zahájený v roku 1994. V apríli 1995 sa česká vláda zaviazala pokryť 25 % nákladov na vývoj a zakúpiť 72 lietadiel. Táto objednávka vo výške 708 miliónov amerických dolárov bola podpísaná v júli 1997. 

Dňa 12. júna 1997 bol slávnostne predstavený prototyp stroja a 2. augusta toho istého roka sa konal prvý let. Počas prvého päťdesiat minútového letu dosiahlo lietadlo rýchlosť 670 km/h a výšku 5 000 m. Prvý prototyp L-159 bol v dvojmiestnom prevedení, druhý už spĺňal požiadavku armády na jednomiestny stroj a stal sa predlohou pre sériovú výrobu. Jednomiestna verzia ALCA vzlietla prvýkrát 18. augusta 1998 a verejnosti bola predstavená na leteckom dni CIAF 29. augusta 1998 v Hradci Králové.

Dňa 10. apríla 2000 boli na leteckej základni v Čáslavi odovzdané armáde prvé 2 sériové kusy **L-159A** pre účely vojskových skúšok. Preberacie konanie bolo ukončené 29. decembra 2000 a lietadlá boli oficiálne zaradené do výzbroje. Do konca roka 2003 bolo českému letectvu dodaných všetkých 72 lietadiel L-159A. 

V roku 2001 bola zahájená stavba dvojmiestnej verzie **L-159B**, určenej na export. Lietadlo absolvovalo svoj prvý let 1. júna 2002 a po úspešnom absolvovaní letových skúšok bolo propagované vo viacerých krajinách. Napriek záujmu mnohých zahraničných armád nebol doteraz žiaden stroj v tomto prevedení objednaný a v prevádzke naďalej zostáva jediný prototyp.

V júni 2006 podpísalo Ministerstvo obrany ČR so spoločnosťou Aero Vodochody zmluvu o prebudovaní štyroch lietadiel L-159A na dvojmiestnu verziu **L-159T1**. Prvé takto upravené lietadlo vzlietlo 8. marca 2007 a všetky štyri varianty L-159T1 boli českej armáde dodané v novembri 2007.

Konštrukcia
-----------

### Drak

Konštrukcia lietadla vychádza z typu L-59, pričom krídla boli zosilnené a získali tretí pár závesníkov. Predná časť trupu bola predĺžená a rozšírená, aby sa do nej dal umiestniť rádiolokátor s rozmermi 560 x 370 mm. L-159 je dolnoplošník s priamym lichobežníkovým krídlom. Životnosť draku stroja je 12 000 letových hodín alebo 30 rokov prevádzky. Podvozok spolu s robustnou konštrukciou draku umožňujú L-159 pristávať a vzlietať aj z nespevnených plôch.

V lietadlách L-159T1 a L-159B došlo k istým konštrukčným úpravám, aby sa získalo miesto pre ďalšieho člena posádky, avšak pri každej verzii sa s tým vývojári vysporiadali inak. Z nosa L-159T1 bol odstránený palubný radar a namiesto neho tam premiestnili zariadenia, ktoré sa pôvodne nachádzali za pilotom. Takýmto spôsobom získali konštruktéri priestor pre inštruktora. Verzia L-159B získala priestor pre druhého člena posádky na úkor jednej palivovej nádrže, čím sa skrátil maximálny dolet na 2 360 km. Ďalším výrazným rozdielom medzi L-159B a jednomiestnou verziou je nadstavec na tankovanie, ktorý sa nachádza v pravej prednej časti trupu lietadla. 

### Kabína pilota

Pilot lietadla sedí v ľahko opancierovanej kabíne na vystreľovacom sedadle českej výroby VS-2B, ktoré umožňuje katapultovanie v nulovej výške a pri nulovej rýchlosti. Kabína je pred nepriateľskou streľbou chránená zboku kompozitno-keramickým pancierovaním a zospodu pancierovou doskou. Letové údaje sú zobrazované na priehľadovom displeji (HUD) a na dvoch farebných multifunkčných LCD displejoch. V kabíne je využitý koncept HOTAS (Hands-On-Throttle-And-Stick), t.j. najdôležitejšie ovládacie prvky sú umiestnené na plynovej a riadiacej páke. Riadenie lietadla je hydraulicko-mechanické. 

### Avionika

V nose lietadla je umiestnený pulzný dopplerovský rádiolokátor FIAR Grifo-L s maximálnym dosahom 100 km, ktorý umožňuje vyhľadanie pozemných aj vzdušných cieľov. Pri vyhľadávaní vzdušných cieľov má radar päť režimov prevádzky a môže sledovať až osem cieľov súčasne. Pre vlastnú ochranu používa L-159 rádiolokačný výstražný systém Sky Guardian 200 RWR (Radar warning receiver) s pokrytím 360o, schopný detegovať hrozby zo zeme aj zo vzduchu s aktívnym, poloaktívnym a pasívnym radarovým navádzaním. Tento systém je prepojený s výmetnicami klamných cieľov Vinten Vicon 78, ktoré môžu odpaľovať v automatickom, poloautomatickom alebo manuálnom režime. Lietadlo nie je vybavené žiadnym LWR (laser warning receiver) ako ochrana pred laserom navádzanou muníciou, či CIRCM (Common Infrared Countermeasures)  senzorom na detekciu odpálenia rakiet zem-vdzuch s infračerveným navádzaním ani CMWS (Common Missile Warning System). Navigáciu zabezpečuje inerciálny navigačný systém a satelitný systém GPS. Komunikačný systém pozostáva z palubného telefónu a dvojice VHF/UHF rádiostaníc.

### Motor

O pohon lietadla sa stará dvojprúdový motor Honeywell F124-GA-100 s maximálnym ťahom 28 kN. Mierne upravená verzia tohto motora je použitá tiež v cvičnom lietadle Alenia Aermacchi M-346 Master. Do ôsmych vnútorných nádrží (šesť v trupe a dve na koncoch krídel) sa vojde takmer 2 000 litrov paliva. Ďalšie štyri prídavné palivové nádrže (dve po 525 l a dve po 350 l) môžu byť umiestnené na závesníkoch pod krídlami.

Varianty
--------

L-159T1
* **L-159A** – jednomiestna bojová verzia pre Vzdušné sily AČR
* **L-159B** – dvojmiestna cvično-bojová verzia, ponúkaná na export
* **L-159E** – jednomiestna verzia pre Draken International (pôvodne L-159A)
* **L-159T1** – dvojmiestna cvičná verzia pre Vzdušné sily AČR (prestavba z L-159A)
* **L-159T2** – dvojmiestna cvično-bojová verzia

Používatelia
------------

Česko  **Česko**

Vzdušné sily Armády Českej republiky
Irak  **Irak**

Iracké vzdušné sily
USA  **USA**

Lewis Fighter Fleet LLC
Draken International Inc.

Špecifikácie
------------

### Technické údaje

* **Posádka**: 1 alebo 2
* **Dĺžka**: 12,72 m
* **Rozpätie**: 9,54 m
* **Výška**: 4,87 m
* **Nosná plocha** : 18,8 m²
* **Hmotnosť (prázdny)**: 4 350 kg
* **Maximálna vzletová hmotnosť**: 8 000 kg
* **Pohonná jednotka**: 1 × dvojprúdový motor Honeywell F124-GA-100 s ťahom 28 kN

### Výkony

* **Maximálna rýchlosť**: 936 km/h
* **Dolet**: 1 570 km, s prídavnými palivovými nádržami až 2 530 km
* **Dostup**: 13 200 m
* **Stúpavosť**: 62 m/s
* **Vzletová dráha**: 440 m
* **Preťaženie**: -4/+8 g

### Výzbroj

* 7 externých závesov s nosnosťou do 2 340 kg
	+ 1 kontajner s dvojhlavňovým kanónom PL-20 Plamen kalibru 20 mm a zásobou munície 224 ks
	+ **Strely vzduch-vzduch:**
		- AIM-9 Sidewinder
	+ **Strely vzduch-zem:**
		- AGM-65 Maverick
		- CRV-7 (LAU-5002 A/A, B/A, LAU-5003 D/A)

* + **Bomby:**
		- Mk82
		- Mk83
		- GBU-12 Paveway II
		- GBU-16 Paveway II
		- CBU-87

Referencie
----------

1. ↑  L-159 ALCA
2. ↑  L159 Advanced Light Combat Aircraft (ALCA), Czech Republic
3. ↑  Aero L-159 ALCA - letoun, který posunul české letectvo o velký kus vpřed
4. ↑  VICON 78 Series 455
5. ↑   *CIRCM – Common Infrared Countermeasures* [online]. Northrop Grumman, [cit. 2022-02-07]. Dostupné online. (po anglicky)
6. ↑   *AN/AAR-57 Common Missile Warning System (CMWS)* [online]. BAE Systems | International, [cit. 2022-02-07]. Dostupné online. (po anglicky)
7. ↑  Armáda České republiky: L-159 ALCA
8. ↑  Program L-159: Parametry

Pozri aj
--------

* Jakovlev Jak-130


|  |  |
| --- | --- |
| Portal | Portál letectvo |